**Сцэнарый свята «Гуканне вясны»**

*Кіраўнік музея*

*ДУА “Красненскі вучэбна-педагагічны комплекс*

*дзіцячы сад – сярэдняя школа”*

*Мароз М.Ф.*

*Гучыць музыка. На- палянку, дзе ўпрыгожана бяроза — сімвал вясны і жыцця, выбягаюць скамарохі.*

**Скамарохі.**
Гэй,добрыя людзі!
Паглядзіце, што будзе!
На забаву спяшайцеся,
Ды не вельмі штурхайцеся!
Гэй,добрыя людзі!
Паглядзіце, што будзе!
Усе збіраюцца,
Свята пачынаецца!
**Вядучы (В.).**Шмат склалі казак, легенд, песень людзі пра сваю зямлю і пра лес свой.
Ёсць у нашага народа з даўняга часу адно паданне, якое пераходзіць ад дзядоў да ўнукаў.
Як брала вясна ў сонца ключы,
Адчыняла сырую зямельку,
Пускала на свет траву-мураву,
Адзявала у лісце бярозы.
**Дзяўчынка.**Хлопцы! Ці трэба нам Вясна-красна?
**Хлопчык.**Трэба!
**Дзяўчынка.**Ці будзем мы яе гукаць?
**Хлопчык.**Будзем!
**В.** Давайце падрыхтуемся да прыходу Вясны.
Раней за ўсіх вясной прачынаецца пастушок.

*Гучыць музыка «Мсціслаўскі карагод» у выкананні аркестравай групы харэаграфічнага ансамбля «Харошкі». Хлопчык-пастушок у саламяным капелюшы імітуе ігру на дудцы.*
**В.** Птушачкі пачулі музыку і заспявалі звонка.

*Група дзяцей выбягае на дыбачках з птушачкамі і званочкамі. Дзеці-птушкі лётаюць і вяртаюцца на месца.*
**В.** Сонейка ўздымаецца ў неба, ззяе праменьчыкамі. Дзяўчынка-сонейка танцуе каля пастушка, трымаючы дзве жоўтыя стужкі. Хлопчык можа сесці на пянёк.
Прыгрэла цёплае сонейка, і разліліся гаманлівыя веснавыя ручайкі.

*Хлопчыкі са стужкамі сіняга колеру бягуць адзін за адным «змейкай» па паўкрузе. «Сонейка» працягвае свой танец, пасля чаго садзіцца. «Ручайкі» заканчваюць свой бег і вяртаюцца на месцы.
Дзяўчаткі выходзяць і збіраюць кветкі, любуюцца імі, танцуюць. Падыходзяць да пастушка.*
**Песня пра вясну***(на выбар музычнага кіраўніка).*
**Дзяўчынкі.**
Ці дазволіце, добрыя людзі,
Вясну клікаць,
Зіму праважаць, лета дажыдаць?

Красна сонца, ясен свет,
Угрэй, упар зямлю,
Распусці зялёную траву.

Вылеці, пчолка ярая,
Вынесі залатыя ключыкі,
Замкні халодную зіманьку,
Адамкні цёплае лецейка
.
Гэй, рабяты, выходзьце,
Будзем славу Сонцу спяваць
Ды Вясну клікаць!

**Карагод «Прыйшла Вясна».**
**В.**Блаславі, Божа,
Вясну-красну пеці,
На ціхае лета,
На буйнае жыта.
**Песня «Вясновы дзень».**

У *гэты час выходзяць Вясна і Зіма.*
**Зіма.**
Ой, чалом, чалом ды цёплае лецечка!
**Вясна.**
Ой, здарова была ды халодная зімачка!
**Зіма.**
Чаму цябе велічаюць, Мяне, зімачку, праклінаюць?
**Вясна.**
Бо ты, Зімачка, халодная,
Лугі, балоты памарозіла,
А я, Вясна, ды вясёлая.
*(Чуюцца крыкі.)*
Згары, Зіма, ты нядобрай была!
Адыдзі, Зіма, ты мокрай была!
 Згінь, Зіма!
Пусці Вясну на зямлю!

**Песня «Надаела нам Зіма».**
**Зіма.**
Галаву вядзе да сну
(Моц акоў маіх аслабла),
Але я вам яшчэ паспею
Адамкнуць Вясну-красну.
Вясну з прыходам вітаю
I трон ёй свой саступаю.
Я ж ад'язджаю на спакой
У паўночны край любімы свой. *(Уцякае.)*

**В.** Прагналі Зіму, будзем Вясну славіць.
**Дзіця.**
Шуміць, гудзе, Вясна ідзе,
Шчасце і радасць людзям нясе.
Ой, Вясна, Вясна,
Як жа ты красна!
Мы для цябе спяваем,
Цябе сустракаем.

**Песня «Гімн Вясне».**

**Вясна.**
Добры дзень, мае даражэнькія,
I дарослыя, і маленькія:
Усім, хто мяне чакаў,
Карагодзікі рыхтаваў!
Зіме канец — Вясне пачатак!
Для нас усіх сягоння свята.
Музыка, грай! У коле вялікім
Няхай паскачуць чаравікі.

*Вясна выконвае танец.*

**Вясна.**А зараз я зраблю вам такі падарунак, які ні за золата, ні за грошы не купіш. Я загадаю вам загадкі:

* Стукае, грукае, і нідзе яго не відаць. *(Гром.)*
* У адным доме сотні жыхароў, а сям'я адна. *(Вулей.)*
* Доўгі насок, тонкі галасок, хто яго заб'е, той сваю кроў пралье. *(Камар.)*
* Чоран, ды не воран, рагаты, ды не бык, шэсць ног без капыт, ляціць — вые, сядзе — зямлю рые. *(Жук.)*
* Сем тысяч майстроў зрабілі хату без акон і без вуглоў.*(Мурашкі.)*
* Ля дарогі — шарык белы, вецер дзьме, а шарык цэлы, а як дзьмухнуць хлапчукі — пух ляціць ва ўсе бакі. *(Дзьмухавец.)*
* У чырвоных ботах ходзіць па балотах. *(Бусел.)*

Але ж, мае даражэнькія, не сама я да вас прыйшла — мяне птушачкі на крылах прынеслі, а якія, адгадайце. *Дзеці называюць пералётных птушак.*
**Вясна.**Птушачкі, птушачкі ляцяць, Вясну красную нясуць.

**Песня «Дзень вясёлы які».**

**Дзяўчаткі** *(падбягаюць да Вясны).*
А ты, Вясна, а ты, красна,
Што ты нам прынесла?
**Вясна.**
А прынесла я вам цёплую вадзіцу, зямлі — травіцу, пастушкам — па кіёчку, а дзяўчаткам — па вяночку.

**Карагод з вяночкамі.***З'яўляюцца валачобнікі, спяваюць, б'юць у бубен, свішчуць.*
**Валачобнікі.**
Ой, барамі сасновымі,
Ой, палямі жытнёвымі,

Ідуць, ідуць валачобнікі,
Гукаючы, спяваючы.

Валачобнікі валачыліся,
Валачобнікі намачыліся.

А за чый двор зачапіліся?
**В.** Ды за наш двор зачапіліся.
Валачобнікі *(ідуць да гаспадыні).*
Ой, ці дома пані гаспадыня?
**Гаспадыня.**Дома, дома.
**Валачобнікі.**
Гаспадыня, гаспадыня,
Зіма ўжо прагнана,
Адчыняй свае дзверы,
Заві нас у госці!
**Гаспадыня.**Заходзьце, добрыя людзі! Дзякуй за добрую навіну!
**Валачобнікі.**
Валачобнікі — не дакучнікі.
Не часта ходзяць, не дакучаюць,
У гэты гадочак — адзін разочак.
**Усе разам.**Частуй нас, гаспадыня, за тое, што Вясну паклікалі.
**Гаспадыня.**Каб пачаставаць, трэба спачатку заспяваць, павесяліць нас, бо без падпалу і дровы не гараць. *Валачобнікі спяваюць прыпеўкі, іх частуюць.*

**Валачобнікі.**Дзякуй за пачастунак, пойдзем далей, панясем добрую навіну іншым людзям.
Жадаем, каб былі здаровымі!
Каб былі багатымі, як зямля!
Вам шчасця, долі і хлеба уволю!
Багатага ўраджаю ў новым годзе!
**Гаспадыня.**Дзякуй, ручніком усім дарога! У добры час!
**В.** Вясна, Вясна-красна!
Прыйшла з радасцю,
3 вялікай міласцю, з цяплом, дабром.
Пра цябе мы спяём.

**Песня «Вясна прыйшла».**
*Выскаквае Чорт.*
**Чорт.**Як у вас тут весела! А я сядзеў, сядзеў на гарышчы, ды й замёрз.
**Гаспадыня.**Мо, гульню якую ведаеш?
**Чорт.**Хіба толькі ў хвосцікі пагуляць *(паказвае свой)?*Дык у вас жа хвосцікаў няма.
**Гаспадыня.**Ёсць! Вось яны, нават каляровыя.

**Гульня «Хвосцікі».
Чорт.**Пагрэўся, дзякуй за прытулак.

**В.** Шмат святаў вясною. Вось, напрыклад, у Вербную нядзелю *(за тыдзень да Вялікадня)*у царкве вярбу свецяць. Вось і я была ў царкве, бацюшка папырскаў на вярбу святой вадой — яна стала чароўнай. Калі прайсці праз вярбовую брамку ці пабіць чалавека вярбою па плячах, то ён цэлы год хварэць не будзе, стане моцным, здаровым і смелым. Нават баязлівы стане смелым. Дык, можа, і мы так зробім?

*Дзяўчаткі бяруць галінкі бярозы, становяцца парамі, ствараюць брамку. Дзеці, што будуць удзельнічаць у спартыўных спаборніцтвах, праходзяць праз брамку, вядучы злёгку б'е іх вярбовымі галінкамі.*
**В.** Вярба — хлёст, б'е да слёз,
Не я б'ю, вярба б'е.
За тыдзень — Вялікдзень.
Будзьце здаровы, як тая вярба. *(2 р.)*
Слухайце бацьку,
Слухайце маці.
Не забывайце ўсім памагаці!
Старэнькім, маленькім
ці хворым можа,
А вам усім няхай Бог дапаможа!
А зараз давайце паглядзім, якімі вы сталі дужымі, смелымі.

**Спартыўныя спаборніцтвы.**
*Гучаць царкоўныя званы.*

**В.** Ці здагадаліся, якія гудуць званы? Правільна, бо цяпер Велікодны тыдзень.
Віншуем вас са святам Хрыстовым,
3 Хрыстовым днём,
чырвоным яйкам!
Давайце пагуляем з пафарбаванымі яйкамі.

**Гульня «Біццё і качанне яек».**

Спачатку гуляюць у біткі, а потым качаюць бітае, бо цэлага шкада. А ў каго яйка далей пакоціцца, у таго жаданняў больш збудзецца, увесь год ён будзе весялейшы, здаравейшы, мацнейшы за ўсіх.
**В.** А яшчэ вясною будзілі мядзведзя, бо лічылася, што як толькі ён прачнецца, дык і вясна пачнецца. Давайце і мы яго разбудзім. Вось ён моцна спіць у бярлогу.
*Мядзведзь схаваны под вялікаю колькасцю газет. Дзве групы дзяцей бягуць і здымаюць газеты па адной, па чарзе.*
**В.** Эй, будзілі вы, дзеткі, мядзведзя, а ён усё спіць ды спіць. Што будзем рабіць?
**Гаспадыня.**А нашто ж яму прачынацца, калі няма чым частавацца? Вось калі пачуе, што пчолы ўжо гудуць ды мёд нясуць, адразу прачнецца! Трэба пчолку паклікаць. Паўтарайце за мной:
Ты, пчолка ярая,
Ты вынесі ключыкі,
Ключыкі залатыя.
Адамкні вясну,
Замкні зімачку.

*З'яўляецца пчолка, танцуе вакол мядзведзя под музыку, трымаючы у руках залатыя ключыкі, якімі яна нібыта «адмыкае» мядзведзя. Ён прачынаецца і прытанцоўвае разам з пчолкай.*
**В.** Ну, вось, дзеткі!
Справе — час, на пацеху — гадзіна.
Заўтра чакае дзень клапот,
На развітанне — карагод.
**Карагод.** *Под музыку заходзіць Мікітка з дрэвам і шпакоўняй.*
**Мікітка.**Добры дзень! Я завітаў да вас, каб разам сустракаць Вясну. А ці ведаеце вы, што вясною дрэвы садзяць ды шпакоўні вешаюць.
Пасадзілі дрэўцаў шмат
Мы з дзядулем каля хат.
Запрашаю і вас папрацаваць, тады і вас будуць радаваць сваімі песнямі галасістыя шпакі.
*Дзеці з выхавальнікам і з Мікіткам садзяць дрэвы, вешаюць шпакоўні.*